**Zákon č. 24/2006 Z. z. o posudzovaní vplyvov na životné prostredie, jeho**

**novela č. 314/2014 Z. z. - proces a praktické využitie**

Ing. Milan Luciak, MŽP SR

**Úvod**

Účelom zákona je najmä

a) zistiť, opísať a vyhodnotiť priame a nepriame vplyvy navrhovanej činnosti na životné prostredie,

b) objasniť a porovnať výhody a nevýhody návrhu navrhovanej činnosti vrátane jej variantov a to aj v porovnaní s nulovým variantom (súčasný stav),

c) určiť opatrenia, ktoré zabránia znečisťovaniu životného prostredia, zmiernia znečisťovanie životného prostredia alebo zabránia poškodzovaniu životného prostredia,

d) získať odborný podklad na vydanie rozhodnutia o povolení činnosti podľa osobitných predpisov.

Zákon tak pomáha investorom, aby ich stavby boli environmentálne prijateľné. Taktiež pomáha obciam, aby mohli ovplyvňovať dianie a výstavbu obce tak strategicky (územné plány), ako aj prostredníctvom samotných stavieb (výstavba IBV, priemyslu a pod.). Ide o nový pohľad na rozvoj obcí. Zatiaľ, čo doteraz bola hlavnými ukazovateľmi finančná stránka a technologická stránka, v súčasnom ponímaní musí investícia spĺňať aj environmentálne, zdravotné a estetické kritériá.

**Právne predpisy v SR v oblasti EIA**

Na Slovensku od roku 2006 platí zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov, ktorý bol viac razy novelizovaný. Zákon má dve hlavné časti

* posudzovanie strategických materiálov (územné plány, strategické materiály) - SEA
* posudzovanie stavieb, zariadení a iných činností - EIA

V roku 2014 bola prijatá novela - [Zákon č. 314/2014 Z. z.](http://www.enviroportal.sk/uploads/files/Dokumenty/2014c097z314.pdf), ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, s **účinnosťou 1. 1. 2015.**

K zákonu je vydaná [Vyhláška MŽP SR č.113/2006 Z. z.](http://eia.enviroportal.sk/dokument?id=48667), ktorou sa ustanovujú podrobnosti o odbornej spôsobilosti na účely posudzovania vplyvov na životné prostredie, s účinnosťou 1. 3. 2006.

**Právne predpisy Európskej únie**

Problematika posudzovania vplyvov je komplexná a vykonáva sa všetkých vyspelých krajinách. Z toho dôvodu s ňou súvisí množstvo predpisov, smerníc, dohôd, zákonov a nariadení takmer zo všetkých oblastí života. Základné právne normy pre posudzovania vplyvov sú

[Smernica 2001/42/ES](http://eia.enviroportal.sk/dokument?id=48827) Európskeho parlamentu a Rady o posudzovaní účinkov určitých plánov a programov na životné prostredie ((Strategic Environmental Assessment - SEA). Podľa nej sa posudzujú strategické materiály, vrátane územnoplánovacích.

[Smernica 2011/92/EÚ](http://www.enviroportal.sk/uploads/eia/Kodifikovane-znenie-smernice-201192EU.pdf) Európskeho parlamentu a Rady o posudzovaní vplyvov určitých verejných a súkromných projektov na životné prostredie (kodifikované znenie) (Environmental Impact Assessment - EIA).

[Smernica 2014/52/EÚ](http://www.enviroportal.sk/uploads/files/EIA_SEA/Novela-smernice-201192EU-.pdf) Európskeho parlamentu a Rady, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie (novela smernice EIA, s ktorou bude Slovenská republika zharmonizovaná do roku 2017).

**Medzinárodné dohovory**

Na celosvetovej úrovni platí [Dohovor EHK OSN](http://eia.enviroportal.sk/dokument?id=48828) o posudzovaní vplyvov presahujúcich štátne hranice, (Dohovor Espoo).

V praxi sa uplatňuje tak, že napr. obec, ktorá má takú polohu pri hraniciach, že by mohla byť zasiahnutá vplyvom nejakej aktivity z územia susedného štátu - je dotknutou obcou a má právo sa dožadovať posudzovania vplyvov. Naopak, ak v Slovenskej prihraničnej obci je plánovaná taká aktivita, ktorá môže mať závažný vplyv na územie susedného štátu, povinnosťou je jej to oznámiť a požiadať ju o stanovisko, či sa plánuje zúčastniť posudzovania.

Uvedené sa týka aj investorov,ktorí plánujú cezhraničné aktivity, ako sú líniové stavby,priehrady na hraničných totkoch a pod.

[Dohoda medzi vládou Slovenskej republiky a vládou Rakúskej republiky](http://eia.enviroportal.sk/dokument?id=49104) o vykonávaní Dohovoru o posudzovaní vplyvov na životné prostredie presahujúcich štátne hranice podrobnejšie upravuje bilaterálne vzťahy medzi SR a Rakúskom, napr. aká dokumentácia bude v akom jazyku, spotrobnenie termínov a pod.

**Ďalšie dôležité dohovory súvisiace s posudzovaním vplyvov na životné prostredie**

Dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia, Aarhus, Dánsko 1998 (ďalej len „Aarhuský dohovor”).

Ide o Dohovor, ktorý v demokratickom štáte umožňuje prístup verejnosti k spravodlivosti a k informáciám. Štát a jeho organizácie sú povinné zverejňovať a poskytovať informácie, ktoré boli získané za peniaze daňových poplatníkov. Verejnosť má právo vedieť, ako štát nakladá s ich peniazmi.

Smernica Rady 90/313/EHS o slobodnom prístupe k informáciám o životnom prostredí.

Smernica Rady 92/43/EHS o zachovaní prirodzených stanovíšť voľne žijúcej fauny a flóry v znení smernice Rady 97/62/ES

Smernica Rady 79/409/EHS o ochrane voľne žijúceho vtáctva v znení smernice Rady 97/49/ES

Smernica Rady 96/61/ES o integrovanej prevencií a kontrole znečisťovania

**POZOR**

**Projekty, alebo ich zmeny, určené na spolufinancovanie z prostriedkov EÚ musia byť posúdené podľa zákona č. 24/2004 Z. z., ktorý je zharmonizovaný s uvedenými smernicami. (Projekty musia spĺňať kritériá zákona č. 24/2004 Z. z. a prílohy č. 8 zákona).**

**Posudzovanie vplyvov na Slovensku**

Na Slovensku pod pojmom „posudzovanie“ sú zahrnuté viaceré druhy postupov a to:

1. posudzovanie vplyvov navrhovanej činnosti alebo jej zmeny **-** povinné hodnotenie
2. zisťovacie konanie o vplyve navrhovanej činnosti alebo jej zmeny
3. konanie o podnete
4. posudzovanie vplyvov na základe odborného stanoviska orgánu ochrany prírody

Kľúčovou novinkou od roku 2015 je, že je výsledok procesu posudzovania vplyvov je **záväzný.** Pri následnom povoľovaní stavieb alebo činností ho príslušné orgány štátu musia rešpektovať. Zhoda projektového dokumentu s výsledkom procesu posudzovania sa bude úradne overovať. Ide tiež o posilnenie postavenia občanov pri povoľovaní stavieb, ktoré môžu mať negatívny vplyv na ich životné prostredie.

**Prechodné ustanovenia**

Nakoľko ešte určitú dobu po roku 2015 bude sa posudzovanie vplyvov vykonávať tak podľa pôvodného zákona č. 24/2006 Z. z. a zároveň aj podľa novely zákona č. 314/2014 Z. z., je potrebné si uvedomiť, podľa akého právneho režimu sa bude konkrétna stavba posudzovať. Pojednáva o tom § 65d) novely zákona, ktorý uvádza, že:

1. Záverečné stanoviská, vyjadrenia k zmenám navrhovanej činnosti a rozhodnutia vydané v zisťovacom konaní vydané **do 31. 12. 2014** ostávajú v platnosti, pričom platnosť záverečných stanovísk je obmedzená časom, na ktorý boli vydané. Záverečné stanoviská nestrácajú platnosť ak sa počas ich platnosti začne konanie o umiestnení alebo povolení činnosti podľa osobitných predpisov. Čiže tie procesy, ktoré boli ukončené do 31. 12. 2014 sú platné.
2. Ak vyjadrenie k zmene navrhovanej činnosti vydané **do 31. 12. 2014** určilo, že zmena navrhovanej činnosti nemá významný nepriaznivý vplyv na životné prostredie, zmena **nebude predmetom zisťovacieho konania** podľa tohto zákona. S takto vydaným *Vyjadrením* môže investor začať prípravu na povoľovacie konanie.
3. Konania o posudzovaní vplyvov navrhovanej činnosti alebo jej zmeny začaté pred 1. 1. 2015 sa dokončia
4. podľa predpisov účinných od 1. 1. 2015, ak v týchto konaniach **rozsah hodnotenia** navrhovanej činnosti alebo jej zmeny ešte **nebol** vydaný,
5. podľa predpisov účinných do 31. 12. 2014, ak v týchto konaniach rozsah hodnotenia **už bol vydaný**.

Ako vidieť, kritérium je dátum vydania *Rozsahu hodnotenia.* Preto obec, ktorá je stavebný povoľujúci orgán, by mala mať k dispozícii platný *Rozsah hodnotenia*, aby vedela, v akom režime bolo posudzovanie vplyvov vykonané. To sa samozrejme týka aj ostatných povoľujúcich orgánov podľa iných zákonov.

1. Zisťovacie konania začaté pred 1. 1. 2015 sa dokončí podľa predpisov účinných do 31. 12. 2014.
2. Ak príslušný orgán na základe žiadosti navrhovateľa upustil od požiadavky variantného riešenia navrhovanej činnosti alebo jej zmeny do 31. 12. 2014, na obsah ním predkladaného zámeru (po 1.1.2015) sa **nevzťahuje** povinnosť predkladať zámer variantne. Čiže investor predloží zámer v jednom variante a v nulovom variante (súčasný stav).
3. Navrhovateľovi, ktorému bol vydaný rozsah hodnotenia navrhovanej činnosti alebo jej zmeny pred 1. 1. 2015, a ktorý do 30. novembra 2017 nepredloží správu o hodnotení navrhovanej činnosti alebo jej zmeny, **platnos**ť jeho rozsahu hodnotenia k navrhovanej činnosti alebo jej zmeny zaniká 1. decembra 2017. Povinnosť sa nevzťahuje na prípady, kedy bol v rozsahu hodnotenia navrhovanej činnosti alebo jej zmeny určený harmonogram.

Inými slovami, platnosť rozsahu hodnotenia je 3 roky. Túto skutočnosť by si mal povoľujúci orgán (obec) taktiež odsledovať.

**Kritériá pre posudzovanie**

To, či navrhovaná činnosť, alebo jej zmena sa bude podliehať konaniu sa navrhovateľ dočíta v prílohe č. 8 zákona. Konkrétne pre chemický priemysel je to tabuľka 4.

**4. Chemický, farmaceutický a petrochemický priemysel**

**Rezortný orgán:** Ministerstvo hospodárstva Slovenskej republiky

|  |  |  |  |
| --- | --- | --- | --- |
| **Pol.**  **číslo** | **Činnosť, objekty a zariadenia** | **Prahové hodnoty** | |
| **Časť A**  **(povinné**  **hodnotenie)** | **Časť B**  **(zisťovacie**  **konanie)** |
| 1. | Prevádzky na splyňovanie a skvapalňovanie uhlia,  lignitu (plynárne, koksárne) a bituminóznych hornín | od 500 t/deň | od 100 t/deň  do 500 t/deň |
| 2. | Rafinérie ropy, minerálnych olejov a plynu  (okrem zariadení na výrobu mazív z ropy) vrátane  závodov na regeneráciu opotrebovaných minerálnych  olejov | od 500 t/deň a viac | od 50 t/deň  do 500t/deň |
| 3. | Chemické prevádzky, t. j. prevádzky na výrobu  chemikálií alebo skupín chemikálií, alebo  medziproduktov v priemyselnom rozsahu, ktoré sú  určené na výrobu:  3.1. základných organických chemikálií, ako sú:   1. jednoduché uhľovodíky (lineárne alebo cyklické, nasýtené alebo nenasýtené, alifatické alebo aromatické), 2. organické zlúčeniny obsahujúce kyslík, ako sú alkoholy, aldehydy, ketóny, karboxylové kyseliny, estery, acetáty, étery, peroxidy, epoxidové živice, 3. organické zlúčeniny obsahujúce síru, 4. organické zlúčeniny obsahujúce dusík, ako sú amíny, amidy, dusité, dusné alebo dusičné zlúčeniny, nitrily, kyanáty, izokyanáty, 5. organické zlúčeniny obsahujúce fosfor, 6. halogénové uhľovodíky, 7. organokovové zlúčeniny, 8. základné plastické hmoty (polymérové syntetické vlákna a vlákna na celulózovom základe), 9. syntetické gumy, 10. farbivá a pigmenty, 11. povrchovo aktívne látky a sulfooktany,   3.2. základných anorganických chemikálií, ako sú:   1. plyny, ako sú čpavok, chlór alebo chlorovodík, fluór alebo fluorovodík, oxidy uhlíka, zlúčeniny síry, oxidy dusíka, vodík, oxid siričitý, karbonylchlorid, 2. kyseliny, ako sú kyselina chrómová (chromitá), kyselina fluorovodíková, kyselina fosforečná, kyselina dusičná, kyselina chlorovodíková, kyselina sírová, oleum a ostatné kyseliny síry, 3. zásady, ako sú hydroxid amónny, hydroxid draselný, hydroxid sodný, 4. soli, ako sú chlorid amónny, chlorečnan draselný, uhličitan draselný, uhličitan sodný, tetraboritan (peroxoboritan), dusičnan strieborný, 5. nekovy, oxidy kovov alebo iné anorganické zlúčeniny, ako sú karbid vápenatý (karbid vápnika), kremík, karbid kremičitý (karbid kremíka), | bez limitu |  |

|  |  |  |  |
| --- | --- | --- | --- |
|  | * 1. prevádzky na výrobu fosforečných, dusíkatých alebo draselných hnojív (jednoduchých alebo kombinovaných),   2. prevádzky na výrobu základných prípravkov na ochranu rastlín a na výrobu biocídov,   3. prevádzky na výrobu základných farmaceutických výrobkov vyžívajúce chemické, biochemické alebo biologické procesy,   4. prevádzky na výrobu výbušnín |  |  |
| 4. | Prevádzky na výroba uhlíka (grafitu) alebo  elektrografitu vypaľovaním alebo grafitizáciou | bez limitu |  |
| 5. | Používanie alebo regenerácia chlórovaných  uhľovodíkov | od 100 t/rok | od 10 t/rok  do 100 t/rok |
| 6. | Zariadenia na zhodnotenie alebo deštrukciu  výbušných látok |  | bez limitu |
| 7. | Výroba viskózových vláken, celofánu a celofánových  derivátov | bez limitu |  |
| 8. | Výroba jedov |  | bez limitu |
| 9. | Skladovanie jedov a pesticídov | od 100 t | od 10 t do 100 t |
| 10. | Výroba antioxidantov, urýchľovačov  a iných gumárenských chemikálií | od 200 t/rok |  |
| 11. | Výroba pesticídov, farmaceutických výrobkov,  peroxidov a elastomérov |  | bez limitu |
| 12. | Výroba farieb a lakov | od 200 t/rok | od 100 t/rok  do 200 t/rok |
| 13. | Potrubia na prepravu ropy alebo chemikálií  – so svetlosťou  – alebo s tlakom  – alebo dĺžkou | od 500 mm  od 1 MPa  od 20 km | od 300 mm do 500 mm  od 0,3 MPa do 1 MPa  od 5 km do 20 km |
| 13a. | Potrubia na prepravu oxidu uhličitého a pripojené kompresné stanice  -so svetlosťou  -alebo dĺžkou | od 800 mm  od 40 km | do 800 mm  do 40 km |
| 14. | Priemyselná výroba chemikálií a polotovarov  neuvedených v položkách č. 3 – 8, 10 – 12 |  | bez limitu |

V stĺpci A je povinné hodnotenie, to znamená celý proces končiaci záverečným stanoviskom (trvanie cca 8 mesiacov).

V stĺpci B je zisťovacie konanie, končiace rozhodnutím (trvanie cca 2 mesiace).

**Subjekty posudzovania**

Proces posudzovania je založený na získanie informácií z čo najväčšieho okruhu subjektov. Informácie od rôznych subjektov prispievajú ku komplexnosti poznania o danej činnosti a zobjektivizováva problém. Taktiež je to prostriedok, ako získať informácie zo všetkých oblastí života, ktorých sa projekt dotýka.

V Slovenskej republike sa procesu posudzovania zúčastňujú tieto subjekty:

* **príslušný orgán** je orgán štátnej správy, ktorý plní povinnosti na úseku posudzovania vplyvov na životné prostredie; je ním Ministerstvo životného prostredia Slovenskej republiky (ďalej len „ministerstvo“), okresný úrad v sídle kraja a okresný úrad, ak nie je v zákone uvedené inak,
* **navrhovateľ** je právnická alebo fyzická osoba, ktorá plánuje vykonávať činnosť, ktorá má byť posudzovaná podľa zákona
* **rezortný orgán** je ústredný orgán štátnej správy, do pôsobnosti ktorého patrí navrhovaná činnosť alebo jej zmena; ak ide o posudzovanie vplyvov strategického dokumentu s celoštátnym dosahom, je ním orgán, ktorý predkladá návrh takéhoto strategického dokumentu na rokovanie vlády Slovenskej republiky,
* **povoľujúci orgán** je obec alebo orgán štátnej správy príslušný na rozhodovanie v povoľovacom konaní,
* **dotknutý orgán** je orgán verejnej správy, ktorého záväzný posudok, súhlas, stanovisko, rozhodnutie alebo vyjadrenie vydávané podľa osobitných predpisov podmieňujú povolenie navrhovanej činnosti, jej zmeny, alebo ktorého vyjadrenie sa vyžaduje pred prijatím alebo schválením strategického dokumentu,
* **dotknutá obec** je obec, na ktorej území sa má navrhovaná činnosť alebo jej zmena realizovať, alebo ktorej územia sa týka navrhovaný strategický dokument, alebo ktorej územie môže byť zasiahnuté vplyvom navrhovanej činnosti, jej zmeny alebo prijatím navrhovaného strategického dokumentu,
* **verejnosť** je jedna fyzická osoba, právnická osoba alebo viac fyzických osôb alebo právnických osôb, ich organizácie alebo skupiny,
* **dotknutá verejnosť** je verejnosť, ktorá je dotknutá alebo pravdepodobne dotknutá konaním týkajúcim sa životného prostredia, alebo má záujem na takomto konaní (podá písomné stanovisko); platí, že mimovládna organizácia podporujúca ochranu životného prostredia a spĺňajúca požiadavky ustanovené v tomto zákone má záujem na takomto konaní,
* **mimovládna organizácia podporujúca ochranu životného prostredia** je občianske združenie, neinvestičný fond, nezisková organizácia poskytujúca verejnoprospešné služby okrem tej, ktorú založil štát, alebo nadácia, založená za účelom tvorby alebo ochrany životného prostredia alebo zachovania prírodných hodnôt,

**Postavenie a úloha navrhovateľa v procese posudzovania vplyvov na Slovensku**

Navrhovateľ je subjekt, ktorý iniciuje proces posudzovania a poskytuje informácie predpísané zákonom. Náklady na vypracovanie dokumentácie, v ktorej sú informácie o jeho navrhovanej činnosti hradí navrhovateľ.

Navrhovateľ je prizývaný ku každému kroku konania, takže má informácie, ako sa vyvíja jeho projekt v konaní posudzovania vplyvov.

Navrhovateľ môže navrhovanú činnosť vziať späť a to za podmienok, že

* ak vezme späť pred vydaním Rozhodnutia, nie je potrebný súhlas účastníkov konania
* ak vezme späť po vydaní rozhodnutia zo zisťovacieho konania, je potrebný súhlas účastníkov konania.

**Kroky posudzovania**

***Upustenie od variantného riešenia***

Zámer musí obsahovať najmenej dve variantné riešenia navrhovanej činnosti, ako aj nulový variant.

V prípade, že investor má majetkový vzťah k lokalite (napr. prenájom, vlastníctvo) a má, alebo plánuje inštalovať technológiu, ktorá je napr. patentovaná, alebo inak originálna a spĺňa požiadavky podľa zákonov, je možné upustiť od požiadavky variantného riešenia. V takom prípade navrhovateľ predkladá zámer v jednom variante.

***Kroky posudzovania***

Zákon o posudzovaní vplyvov je zákon procesný. Predpisuje určitú postupnosť krokov, pričom každý subjekt má v danom kroku posudzovania svoje práva, ale aj povinnosti.

Ide o nasledovné kroky.

***V prípade povinného hodnotenia***

1. Predloženie zámeru
2. Určenie rozsahu hodnotenia a časového harmonogramu
3. Vypracovanie správy o hodnotení a záverečného zhrnutia
4. Pripomienkovanie správy o hodnotení a verejné prerokovanie
5. Vypracovanie posudku
6. Vypracovanie záverečného stanoviska

***V prípade zisťovacieho konania a zmeny***

***Zisťovacie konanie*** taktiež začína predložením zámeru a končí vydaním rozhodnutia, v ktorom príslušný orgán rozhodne, či sa činnosť bude, alebo nebude posudzovať podľa zákona.

V prípade, že sa činnosť nebude posudzovať podľa zákona, nasleduje povoľovací proces podľa osobitných predpisov.

V prípade, keď ministerstvo rozhodne, že sa činnosť bude posudzovať podľa zákona, proces posudzovania pokračuje ako v povinnom hodnotení krokmi 2 až 6.

Subjekty doručia písomné stanovisko k zámeru príslušnému orgánu do 21 dní od jeho doručenia; ak sa nedoručí písomné stanovisko v uvedenej lehote, stanovisko sa považuje za súhlasné.

***Verejnosť*** môže doručiť svoje písomné stanovisko k zámeru príslušnému orgánu

* do 21 dní od zverejnenia zámeru na webovom sídle ministerstva alebo
* k oznámeniu o zmene do 21 dní od zverejnenia oznámenia o zmene obcou.

Písomné stanovisko sa považuje za doručené, aj keď je doručené v stanovenej lehote prostredníctvom dotknutej obce.

***Stanoviská k zámeru***

Subjekty posudzovania majú na zaujatie stanoviska k zámeru lehotu 21 dní od jeho doručenia. Písomné stanoviská signalizujú navrhovateľovi a príslušnému orgánu odozvu z daného územia na navrhovanú činnosť a sú dôležitým podkladom pre ďalší priebeh posudzovania, najmä pre zisťovacie konanie a určenie rozsahu hodnotenia pre vypracovanie správy o hodnotení.

**Verejnosť v procese pripomienkovania zámeru predstavujú:**

* dotknutá obec (ako sprostredkovateľ verejnosti)
* občianska iniciatíva
* občianske združenie
* fyzické a právnické osoby, alebo ich skupiny
* mimovládne organizácie

Všetky typy a práva a povinnosti verejnosti upravuje §24 zákona. Dotknutá verejnosť sa identifikuje už počas pripomienkovania zámeru. Jej „zainteresovanosť“ musí deklarovať písomným stanoviskom k zámeru a uviesť dôvod zaujatia stanoviska.

Prílohou písomného stanoviska, alebo odvolania podľa §24, odseku 5 zákona je:

a) doklad o zaregistrovaní, ak ide o stanovisko občianskeho združenia alebo mimovládnej organizácie podporujúcej ochranu životného prostredia,

b) podpisová listina podľa §24, odseku 7 zákona, ak ide o spoločné stanovisko občianskej iniciatívy,

c) meno, priezvisko a adresa trvalého bydliska fyzickej osoby, ak ide o fyzickú osobu.

Verejnosť má právo podať odvolanie proti rozhodnutiu o tom, či sa navrhovaná činnosť alebo jej zmena má posudzovať podľa tohto zákona („rozhodnutie vydané v zisťovacom konaní“) alebo proti záverečnému stanovisku aj vtedy, ak nebola účastníkom zisťovacieho konania alebo konania o vydaní záverečného stanoviska alebo jeho zmeny. Za deň doručenia rozhodnutia sa pri podaní takéhoto odvolania považuje pätnásty deň zverejnenia rozhodnutia vydaného v zisťovacom konaní podľa § 29 ods. 15 alebo záverečného stanoviska príslušným orgánom podľa § 37 ods. 7 zákona. Verejnosť podaním odvolania zároveň prejaví záujem na navrhovanej činnosti a na konaní o jej povolení.

Ak počet obsahovo zhodných doručených stanovísk fyzických osôb dosiahne 50, považujú sa tieto fyzické osoby za občiansku iniciatívu podľa §24, odseku 6 zákona a za jej splnomocnenca sa považuje ten, ktorého stanovisko bolo spomedzi uvedených stanovísk doručené príslušnému orgánu ako prvé v poradí.

**Dotknutá verejnosť** má postavenie účastníka v konaniach uvedených v tretej časti a následne postavenie účastníka v povoľovacom konaní k navrhovanej činnosti alebo jej zmene, ak prejaví záujem na navrhovanej činnosti alebo jej zmene a na konaní o jej povolení podaním

a) odôvodneného písomného stanoviska k zámeru podľa § 23 ods. 4,

b) odôvodnených pripomienok k rozsahu hodnotenia navrhovanej činnosti alebo jej zmeny podľa § 30 ods. 6,

c) odôvodneného písomného stanoviska k správe o hodnotení činnosti podľa § 35 ods. 2,

d) odôvodneného písomného stanoviska k oznámeniu o zmene podľa § 29 ods. 9.

alebo, ak jej účasť v konaní už nevyplýva z osobitného predpisu. Právo dotknutej verejnosti na priaznivé životné prostredie, ktorá prejavila záujem na navrhovanej činnosti alebo jej zmene postupom podľa §24, odseku 3 alebo odseku 4, môže byť povolením navrhovanej činnosti alebo jej zmeny alebo následnou realizáciou navrhovanej činnosti alebo jej zmeny priamo dotknuté.

V etape pripomienkovania zámeru alebo oznámenia o zmene nastáva formovanie názorov a skupín verejnosti, vytváranie záujmových skupín a artikulovanie prvých oficiálnych stanovísk verejnosti. Záujmové skupiny už v tejto etape môžu vytvoriť občiansku iniciatívu a občianske združenie. Oba tieto subjekty dostávajú informácie a ďalšie materiály v procese posudzovania podľa zákona priamo. Už v tomto štádiu je mimoriadne potrebná a dôležitá práca navrhovateľa s verejnosťou, pričom je nevyhnutné zabezpečiť pravidelné a objektívne informovanie, napr. využívaním nezávisle fungujúceho miestneho informačného strediska. Dosiahne sa tým včasná obojstranná informovanosť, dôvera a spolupráca a odstránia sa už v zárodku mnohé dezinformácie, rozpory a predchádza sa zbytočným konfliktom.

Z toho dôvodu je zámer, alebo oznámenie o zmene, ako prvá dokumentácia, pri styku s verejnosťou, predstavuje dôležitý mediálny nástroj.

**Výsledok zisťovacieho konania**

Príslušný orgán na základe zámeru alebo oznámenia o zmene navrhovanej činnosti vykoná zisťovacie konanie o posudzovaní navrhovanej činnosti k zámeru alebo k oznámeniu o zmene navrhovanej činnosti a rozhodne, či sa predmet zisťovacieho konania bude posudzovať podľa tohto zákona.

Výsledkom zisťovacieho konania je **rozhodnutie** vydané v zisťovacom konaní.

Rozhodnutie vydané v zisťovacom konaní oprávňuje navrhovateľa navrhovanej činnosti alebo jej zmeny, ktorá musí byť predmetom zisťovacieho konania podľa § 18 ods. 2 zákona, podať návrh na začatie povoľovacieho konania k navrhovanej činnosti, ak v rozhodnutí príslušný orgán určil, že sa navrhovaná činnosť alebo jej zmena nemá posudzovať podľa tohto zákona.

Príslušný orgán vydá rozhodnutie vydané v zisťovacom konaní v lehote

a) 20 dní od uplynutia poslednej lehoty podľa § 23 ods. 4, ak je predmetom zisťovacieho konania navrhovaná činnosť alebo

b) 30 dní od doručenia oznámenia o zmene navrhovanej činnosti podľa odseku 1 písm. b), ak je predmetom zisťovacieho konania zmena navrhovanej činnosti.

Príslušný orgán zašle rozhodnutie vydané v zisťovacom konaní rezortnému orgánu, povoľujúcemu orgánu, dotknutému orgánu, **dotknutej obci** a zverejní ho na svojom webovom sídle a zároveň na svojej úradnej tabuli, ak ju má k dispozícii.

**POZOR**

Dotknutá obec o rozhodnutí vydanom v zisťovacom konaní bezodkladne informuje verejnosť na svojom webovom sídle, ak ho má zriadené a na úradnej tabuli obce. Toto je dôležitá povinnosť obce a je potrebné mať o vyvesení a zvesení informácie doklad.

Rozhodnutie vydané v zisťovacom konaní je preskúmateľné súdom.

**Určenie rozsahu hodnotenia**

Pri povinnom hodnotení a tiež vtedy, keď príslušný orgán v zisťovacom konaní rozhodne, že navrhovaná činnosť bude posudzovaná podľa zákona, nasleduje určenie rozsahu hodnotenia.

Cieľom rozsahu hodnotenia je určiť podľa povahy navrhovanej činnosti, ktoré jej predpokladané vplyvy na životné prostredie je potrebné podrobnejšie posúdiť s ohľadom na druh a významnosť predpokladaných vplyvov. Dôležitú úlohu zohráva dialóg medzi príslušným orgánom a ostatnými subjektami procesu posudzovania. V rozsahu hodnotenia by sa malo určiť, ktoré štúdie by sa mali vypracovať, aby navrhovaná činnosť bola posúdená komplexne podľa všetkých dotknutých smerníc, prenesených do slovenského zákonodarstva.

Rozsah hodnotenia navrhovanej činnosti alebo jej zmeny a podľa potreby aj jeho harmonogram určí príslušný orgán v spolupráci

* **s navrhovateľom**
* s rezortným orgánom
* povoľujúcim orgánom (**obcou, ak je povoľujúcim orgánom**) a
* ak ide o navrhovanú činnosť alebo jej zmenu, ktorá môže mať vplyv na územia NATURA 2000 aj po dohode so štátnym orgánom ochrany prírody a krajiny.

Príslušný orgán rozsah hodnotenia navrhovanej činnosti alebo jej zmeny zverejní na svojom webovom sídle a doručí rezortnému orgánu, povoľujúcemu orgánu, dotknutému orgánu, **dotknutej obci** a dotknutej verejnosti. Príslušný orgán po prerokovaní s navrhovateľom doručí rozsah hodnotenia navrhovanej činnosti alebo jej zmeny navrhovateľovi.

***Účasť obce na rozsahu hodnotenia***

Obec si na prerokovaní rozsahu hodnotenia uplatňuje požiadavky voči navrhovateľovi s cieľom, aby navrhovateľ v správe o hodnotení uviedol vplyvy, ktoré sa môžu dotýkať obce ako celku a v niektorých prípadoch i niektorých obyvateľov (napr. len lokálny hluk, emisie, vibrácie a pod.). Svoje požiadavky musí presne naformulovať, aby si neskôr, v správe o hodnotení, mohla odkontrolovať, či boli splnené.

Obec si na prerokovaní rozsahu hodnotenia môže uplatňovať aj nové požiadavky, než aké napísala v stanovisku k zámeru, alebo k oznámeniu o zmene.

V prípade, že bude povoľujúci orgán, môže si niektoré problematiky v procese posudzovania „predpripraviť“, aby v samotnom procese povoľovania už mala sporné otázky vyjasnené.

***Vystavenie rozsahu hodnotenia***

Navrhovateľ v spolupráci s dotknutou obcou bezodkladne informuje verejnosť o určenom rozsahu hodnotenia navrhovanej činnosti alebo jej zmeny a jeho harmonograme spôsobom v mieste obvyklým.

Verejnosť, dotknutá obec, dotknutý samosprávny kraj, dotknutý orgán a ďalšie osoby môžu predložiť pripomienky k rozsahu hodnotenia navrhovanej činnosti alebo jej zmeny do desiatich pracovných dní od jeho zverejnenia OBCOU príslušnému orgánu, ktorý ich po vyhodnotení doručí navrhovateľovi.

**POZOR**

Dotknutá obec o rozsahu hodnotenia bezodkladne informuje verejnosť spôsobom v mieste obvyklým.

Toto je dôležitá povinnosť obce a je potrebné mať o vyvesení a zvesení informácie doklad. Je to dôležité z toho dôvodu, že ten, kto podá stanovisko k rozsahu hodnotenia, stáva sa dotknutou verejnosťou a tým aj účastníkom konania v ďalšom povoľovacom procese.

**Investor by si mal povinnosti obce odkontrolovať.**

**Predloženie správy o hodnotení**

***Správa o hodnotení***

Správa o hodnotení predstavuje najdôležitejšiu časť dokumentácie o posudzovaní vplyvov navrhovanej činnosti na životné prostredie. Jej vypracovanie zaberá podstatnú časť z celého procesu posudzovania a nie je časovo obmedzené. Základná šírka problematiky, ktorá má byť posudzovaná, je určená prílohou č. 11 zákona a rozsahom hodnotenia a **navrhovateľ** je povinný daný rozsah dodržať. Okrem určeného rozsahu hodnotenia je žiadúce do správy o hodnotení zapracovať vlastné zistenia riešiteľov a taktiež priebežné informácie od obyvateľov, miestnych znalcov a od miestnej štátnej správy v dotknutom území. Všeobecný rozsah pre vypracovanie správy o hodnotení je stanovený v osobitnej prílohe zákona, kde sú uvedené jednotlivé položky pre vyhodnotenie. Položky uvedené v prílohe je potrebné vyhodnotiť všetky aj v prípade, keď sa nepredpokladá alebo je zrejme, že navrhovaná činnosť nebude mať vplyv na niektorú z uvedených zložiek. Taktiež je potrebné uviesť aj skutočnosť, že nie sú o danom vplyve informácie, alebo tieto nie sú dostupné. Vyhodnotenie takýchto skutočností dokazuje, že sa navrhovateľ daným možným vplyvom zaoberal. Pretože správa o hodnotení zahŕňa informácie z rôznych oblastí, pričom je určená širokému spektru obyvateľov od laikov cez odbornú verejnosť až po špecializované štátne správy a odborníkov, je žiadúce, aby správa o hodnotení bola spracovaná zrozumiteľne a aby dostatočne názorne popisovala konkrétne dopady navrhovanej činnosti na životné prostredie a zdravie a pohodu obyvateľstva. Obohatenie správy o hodnotení môže priniesť vhodná fotodokumentácia, počítačovou grafikou vytvorené predpokladané zmeny v území, mapové prílohy a situačné mapy. Veľmi účinné je tabuľkové vyhodnotenie jednotlivých dopadov a ich závažnosť.

Z uvedeného vyplýva, že správu o hodnotení vypracováva kolektív odborníkov podľa jednotlivých odborností vzhľadom na predmet posudzovania. Je zrejmé, že keď niektorá časť problematiky nie je pokrytá spracovateľom, tieto informácie chýbajú a správa o hodnotení je neúplná. Deficit informácií môže viesť k negatívnym stanoviskám, najmä od odborníkov z danej oblasti. Je preto žiadúce, aby kolektív riešiteľov bol rovnomerne zastúpený podľa oblastí a informácie boli konzistentné a aktuálne. Samotné hodnotenie a vypracovanie správy o hodnotení, vzhľadom na skutočnosť, že táto činnosť kladie vysoké nároky na odbornosť, si navrhovateľ dáva hodnotenie vplyvu navrhovanej činnosti vypracovať odborne spôsobilými fyzickými osobami, ktoré sú zapísané v zozname odborne spôsobilých osôb pre posudzovanie vplyvov na životné prostredie, ktorý vedie ministerstvo.

Informácie, uverejnené v správe o hodnotení, sú verejne prístupné.

Navrhovateľ vykoná hodnotenie činnosti podľa prílohy č. 11 a rozsahu hodnotenia navrhovanej činnosti určenom podľa § 30 zákona a správu o hodnotení činnosti predloží príslušnému orgánu.

Príslušný orgán bezodkladne doručí správu o hodnotení činnosti na zaujatie stanoviska rezortnému orgánu, dotknutému orgánu, povoľujúcemu orgánu a **dotknutej obci** a mimovládnej organizácii podporujúcej ochranu životného prostredia, ak podala podnet podľa § 19, ak ide o navrhovanú činnosť, ktorá môže mať vplyv na územie NATURA 2000 aj štátnemu orgánu ochrany prírody a krajiny a zverejní správu o hodnotení bez zbytočného odkladu na webovom sídle ministerstva.

Ak príslušný orgán určí, že z dôvodu **veľkého počtu dotknutých obcí** bude správa o hodnotení činnosti na nahliadnutie len v ním vybraných obciach podľa § 23 ods. 2 zákona, oboznámi s tým aj ostatné dotknuté obce a zároveň im doručí všeobecne zrozumiteľné záverečné zhrnutie uvedené v prílohe č. 11 časti C bode X.

V uvedenej lehote doručí všeobecne zrozumiteľné záverečné zhrnutie aj dotknutej verejnosti.

Dotknutá obec **do troch pracovných dní** od doručenia správy o hodnotení informuje o doručení správy o hodnotení verejnosť a zároveň zverejní všeobecne zrozumiteľné záverečné zhrnutie počas 30 dní na úradnej tabuli a na svojom webovom sídle, ak ho má zriadené, a oznámi, kde a kedy možno do správy o hodnotení činnosti nahliadnuť, robiť z nej výpisy, odpisy alebo na vlastné náklady vyhotoviť kópie; zároveň uvedie, v akej lehote môže verejnosť podávať pripomienky a označí miesto, kde sa môžu podávať (na MŽP SR).

**Organizovanie verejného prerokovania**

Dotknutá obec do uplynutia doby vystavenia (čiže do 30 dní) všeobecne zrozumiteľného záverečného zhrnutia zabezpečí (obyčajne sa jedná o zabezpečenie miestnosti) po dohode a v spolupráci s **navrhovateľom** verejné prerokovanie navrhovanej činnosti.

**Termín a miesto konania verejného prerokovania dotknutá obec oznámi verejnosti najneskôr desať pracovných dní pred jeho konaním a prizve naň príslušný orgán, rezortný orgán a dotknutý orgán.**

Dotknuté obce môžu vykonať spoločné verejné prerokovanie. Vo všetkých obciach však musia visieť oznamy o konaní verejného prerokovania.

V prípade, že bolo upustené od vypracovania správy o hodnotení, verejné prerokovanie sa musí aj tak uskutočniť a ako dokumentácia slúži zámer.

Na verejnom prerokovaní je **povinnosťou navrhovateľa** zabezpečiť kvalifikovaný výklad o problematike, ktorú správa o hodnotení riešila a o hlavných výsledkoch, ktoré sú jej obsahom.

Celé verejné prerokovanie môže byť vedené moderátorom formou otvoreného dialógu, aby diskusia neskĺzla do iných problémov ako tých, ktoré súvisia s prerokovaním správy o hodnotení a taktiež kvôli tomu, aby vplyvy na životné prostredie boli prerokované zo všetkých hľadísk.

***Záznam z verejného prerokovania***

Dotknutá obec v spolupráci **s navrhovateľom** vyhotoví o verejnom prerokovaní záznam a doručí ho príslušnému orgánu do desiatich pracovných dní od verejného prerokovania.

**Pripomienkovanie správy o hodnotení**

Rezortný orgán, dotknutý orgán, povoľujúci orgán a **dotknutá obec** doručia príslušnému orgánu písomné stanovisko k správe o hodnotení činnosti najneskôr do 30 dní od jej doručenia.

Verejnosť môže doručiť písomné stanovisko príslušnému orgánu najneskôr do 30 dní odo dňa zverejnenia záverečného zhrnutia na obci.

Mimovládna organizácia podporujúca ochranu životného prostredia, ktorá podala podnet podľa § 19 zákona, môže doručiť príslušnému orgánu písomné stanovisko k správe o hodnotení činnosti alebo jej zmeny v lehote 30 dní od jej doručenia mimovládnej organizácii.

Na stanovisko doručené od subjektov po uplynutí lehôt nemusí príslušný orgán prihliadať.

**Spracovanie posudku**

Po doručení stanovísk k správe o hodnotení príslušný orgán zabezpečí spracovanie posudku.

Posudok môže spracovať iba odborne spôsobilá fyzická alebo právnická osoba evidovaná v  zozname odborne spôsobilých osôb, ktorý vedie ministerstvo v zmysle Vyhlášky č. 113/2006 Z. z. o zozname odborne spôsobilých osôb pre posudzovanie vplyvov na životné prostredie.

Na vypracovaní posudku sa nemôžu podieľať tí experti, ktorí sa podieľali na vypracovaní zámeru, alebo správy o hodnotení. Náklady na vypracovanie posudku znáša vždy navrhovateľ. Posudok slúži príslušnému orgánu ako jeden z hlavných podkladov pre vypracovanie záverečného stanoviska. Posudok musí vždy obsahovať návrh záverečného stanoviska.

**Záverečné stanovisko**

Po doručení posudku príslušnému orgánu tento vypracováva záverečné stanovisko v súčinnosti orgánom verejného zdravia. Podrobnosti o obsahu záverečného stanoviska k činnosti sú uvedené v prílohe č. 12 zákona.

Príslušný orgán vypracuje návrh záverečného stanoviska a prerokuje ho s  rezortným orgánom, orgánom verejného zdravotníctva a ak navrhovaná činnosť alebo jej zmena môže mať vplyv samostatne alebo v kombinácii s inou činnosťou na územie sústavy chránených území aj so štátnym orgánom ochrany prírody a krajiny.

Príslušný orgán vydá záverečné stanovisko do 30 dní od doručenia odborného posudku.

Ak ide o navrhovanú činnosť alebo jej zmenu, ktorá má pravdepodobne významný nepriaznivý vplyv na územie Natura 2000, príslušný orgán zašle návrh záverečného stanoviska štátnemu orgánu ochrany prírody a krajiny na vydanie stanoviska, ktorým sa vyberie variant s najmenším pravdepodobne nepriaznivým vplyvom na životné prostredie. Po doručení stanoviska štátneho orgánu ochrany prírody a krajiny vydá príslušný orgán záverečné stanovisko, pričom v ňom odsúhlasí variant vybraný v stanovisku štátneho orgánu ochrany prírody a krajiny. Príslušný orgán v tom prípade v záverečnom stanovisku zároveň stanoví, že navrhovateľ je pred vydaním povolenia povinný príslušnému orgánu a povoľujúcemu orgánu hodnoverne preukázať zabezpečenie splnenia podmienok podľa osobitného predpisu.

V záverečnom stanovisku príslušný orgán, okrem celkového hodnotenia vplyvov navrhovanej činnosti alebo jej zmeny uvedie, či s jej realizáciou súhlasí alebo nesúhlasí, za akých podmienok s ňou súhlasí a v ktorom realizačnom variante, ako aj požadovaný rozsah poprojektovej analýzy.

Odporúčané podmienky musia byť podrobne a jasne sformulované a zdôvodnené.

Záverečné stanovisko je konečným zhrnutím celého procesu posudzovania.

Záverečné stanovisko je rozhodnutie, ktoré je záväzné pre ďalšie povoľovacie konanie.

Právoplatnosťou záverečného stanoviska vzniká oprávnenie navrhovateľa navrhovanej činnosti alebo jej zmeny, podať návrh na začatie povoľovacieho konania k navrhovanej činnosti alebo jej zmene vo variante odsúhlasenom príslušným orgánom v záverečnom stanovisku.

Záverečné stanovisko je preskúmateľné súdom.

Príslušný orgán doručí záverečné stanovisko do 30 dní od jeho vydania navrhovateľovi, rezortnému orgánu, povoľujúcemu orgánu, dotknutému orgánu a **dotknutej obci** a zverejní ho bezodkladne na webovom sídle ministerstva a na úradnej tabuli, ak ju má k dispozícii.

**Dotknutá obec**, ktorej bolo doručené záverečné stanovisko, ho zverejní v lehote do troch pracovných dní od jeho doručenia na svojom webovom sídle, ak ho má zriadené a na úradnej tabuli obce a oznámi, kde a kedy možno doň nahliadnuť, robiť z neho výpisy, odpisy alebo na vlastné náklady vyhotoviť kópie.

Platnosť záverečného stanoviska je sedem rokov odo dňa nadobudnutia jeho právoplatnosti. Záverečné stanovisko nestráca platnosť, ak sa počas jeho platnosti začne konanie o umiestnení alebo povolení činnosti podľa osobitných predpisov.

**Povoľovacie konanie**

Povoľovacie konanie je previazané s procesom posudzovania. Pri rozhodovaní o povolení navrhovanej činnosti sa musí prihliadať na obsah záverečného stanoviska, čiže povoľujúci orgán (obec) musí mať k dispozícii záverečné stanovisko. Jednak si odkontroluje platnosť záverečného stanoviska, jednak musí prevziať výsledky a opatrenia z procesu posudzovania do svojho povolenia.

**Povoľujúci orgán (obec),** vo vzťahu k povoľovaniu navrhovanej činnosti, bezodkladne zverejní na svojej úradnej tabuli a na svojom webovom sídle

a) žiadosť o začatie povoľovacieho konania,

b) miesto, kde je rozhodnutie vydané v povoľovacom konaní k nahliadnutiu verejnosti,

c) podmienky pre realizáciu navrhovanej činnosti uvedené v povolení,

d) hlavné opatrenia na predchádzanie, zníženie, a ak je to možné, kompenzácie významných nepriaznivých vplyvov navrhovanej činnosti alebo jej zmeny, ak bolo udelené povolenie,

e) informáciu o účasti verejnosti v povoľovacom konaní a

f) dátum nadobudnutia právoplatnosti povolenia.

Povoľujúci orgán (obec) nesmie vydať rozhodnutie bez vydaného záverečného stanoviska alebo bez rozhodnutia vydaného v zisťovacom konaní, ak ide o navrhovanú činnosť, ktorá podlieha rozhodovaniu podľa tohto zákona.

Príslušný orgán má v povoľovacom konaní k navrhovanej činnosti alebo zmene navrhovanej činnosti postavenie dotknutého orgánu, ak k nej vydal záverečné stanovisko alebo rozhodnutie vydané v zisťovacom konaní. V **záväznom stanovisku** sa uvedie, či návrh na začatie povoľovacieho konania k navrhovanej činnosti je v súlade s týmto zákonom, s rozhodnutiami vydanými podľa tohto zákona a ich podmienkami. Ak ide o povoľovacie konanie podľa osobitného predpisu, vydá príslušný orgán záväzné stanovisko osobitne vo vzťahu

* k územnému konaniu o umiestnenie stavby,
* k územnému konaniu o využití územia,
* k stavebnému konaniu,
* ku kolaudačnému konaniu.

**POZOR**

**Povoľujúci orgán musí zaslať dokumentáciu osobitne k povoľujúcim konaniam na príslušný orgán.**

**Uvedené znenia sú nové povinnosti pre povoľujúci orgán (obec) od 01. 01. 2015.**

Ak príslušný orgán zistí nesúlad návrhu na začatie povoľovacieho konania k navrhovanej činnosti s týmto zákonom, alebo s rozhodnutiami vydanými podľa tohto zákona alebo s ich podmienkami vydá záväzné stanovisko, v ktorom túto skutočnosť uvedie a zároveň poučí navrhovateľa na povinnosť zosúladenia.

Ak zistený nesúlad spĺňa kritériá zmeny navrhovanej činnosti, príslušný orgán upozorní navrhovateľa na povinnosť uvedenú zmenu posúdiť.

Ak povoľujúci orgán dostane na základe zaslania návrhu na začatie povoľovacieho konania záväzné stanovisko príslušného orgánu, v ktorom je zistený nesúlad návrhu na začatie povoľovacieho konania s týmto zákonom, s rozhodnutím vydanom v zisťovacom konaní alebo so záverečným stanoviskom, povoľujúci orgán toto konanie preruší a určí lehotu na zosúladenie návrhu na začatie povoľovacieho konania s týmto zákonom.

Ak navrhovateľ v určenej lehote podanie nezosúladí, povoľujúci orgán konanie zastaví.

Ak navrhovateľ podá návrh na začatie povoľovacieho konania, pričom územie alebo navrhovaná činnosť, ktorej sa toto konanie týka bolo predmetom zisťovacieho konania alebo konania o vydaní záverečného stanoviska a v záverečnom stanovisku sa vyslovil nesúhlas s realizáciou navrhovanej činnosti alebo využívania územia, povoľujúci orgán konanie zastaví.

Ak sa povoľujúci orgán odôvodnene domnieva, že vo vzťahu k predmetu povoľovacieho konania malo byť vykonané zisťovacie konanie alebo konanie o vydaní záverečného stanoviska, ktoré sa však do dňa začatia povoľovacieho konania nezačalo, povoľujúci orgán zašle návrh na začatie konania elektronicky alebo písomne príslušnému orgánu. Príslušný orgán k tomuto návrhu vypracuje záväzné stanovisko, ak zistí jeho nesúlad s týmto zákonom a uvedie v ňom túto skutočnosť; po doručení takéhoto záväzného stanoviska povoľujúci orgán konanie zastaví.

Povoľujúci orgán zašle rozhodnutie z povoľovacieho konania k navrhovanej činnosti do piatich dní odo dňa nadobudnutia jeho právoplatnosti príslušnému orgánu a rezortnému orgánu.

**Evidencia dokumentácie**

Príslušný orgán uchováva dokumentáciu najmenej 15 rokov od skončenia procesu posudzovania podľa tohto zákona. Ostatné orgány uchovávajú dokumentáciu po dobu jej aktuálnosti, najmenej však 10 rokov od skončenia procesu posudzovania.

To sa týka aj evidencie a archivácie na obci. Je to aj z toho dôvodu, aby vedela neskôr priradiť vývoj projektu k posudzovaciemu konaniu a odkontrolovať si výsledky monitoringu, nakoľko celý projekt od prípravy až po ukončenie môže trvať niekoľko rokov.

**Kam sa obrátiť o pomoc pri EIA**

* všetky informácie zákone EIA a o posúdených projektoch sú na webovom sídle ministerstva [www.enviroportal.sk](http://www.enviroportal.sk)
* v oblasti odborného zázemia pre proces posudzovania je zavedený inštitút odborne spôsobilých osôb. Ak by obec potrebovala odborné poradenstvo, odborne spôsobilé osoby vedia poskytnúť informácie o procese EIA a o príprave dokumentácie,
* okrem uvedených subjektov sa posudzovania vplyvov na životné prostredie v SR zúčastňuje aj osobitná odborná inštitúcia - Slovenská agentúra životného prostredia v Banskej Bystrici, ktorá
* spravuje informačný systém procesu posudzovania
* vypracúva odborné stanoviská k zámeru a správe o hodnotení
* prevádzkuje Dokumentačné centrum
* poskytuje konzultácie účastníkom procesu posudzovania
* vypracováva dokumentácie (zámer, správa o hodnotení) pre navrhovateľa

**Posudzovanie na základe odborného stanoviska orgánu ochrany prírody**

Predmetom posudzovania vplyvov sú aj navrhované činnosti vrátane ich zmien, ktoré podľa odborného stanoviska štátneho orgánu ochrany prírody a krajiny pravdepodobne môžu mať samostatne alebo v kombinácii s inou činnosťou alebo dokumentom významný vplyv na územie sústavy chránených území.

Ide o špecifický prípad, kedy sa posudzovanie vykoná na základe osobitného stanoviska orgánu ochrany prírody podľa zákona č. 543/2002 Z. z. Jedná sa o činnosti, ktoré sú umiestňované v územiach sústavy chránených území (NATURA 2000) a nepodliehajú priamo posúdeniu zo zákona. (Inak sa posudzovanie vplyvu na sústavy chránených území vykonajú v rámci procesu posudzovania).

Prvotné posúdenie možného vplyvu vykoná orgán ochrany prírody a krajiny a po zvážení argumentov vydá „odborné stanovisko“.

V procese posudzovania sa pokračuje určením rozsahu hodnotenia, vypracovaním správy o hodnotení, verejným prerokovaním a vydaním záverečného stanoviska. Proces posudzovania vykonáva orgán ochrany prírody, ktorý vydal „odborné stanovisko“.

Túto možnosť treba mať na pamäti najmä v obciach, ktoré buď priamo ležia v územiach Natura 2000, alebo s nimi susedia. Pri prvotnom prerokovaní projektu na obci, by zástupca obce mal upozorniť investora aj na takúto možnosť, aby si investor vytvoril časovú rezervu v biznis pláne pre prípad, že by musel navrhovanú činnosť posudzovať.

**Posudzovanie zmeny alebo rozšírenia**

Častým prípadom posúdenia bude posudzovanie zmeny a to ak ide o činnosť

* už posúdenú,
* povolenú,
* realizovanú
* alebo v štádiu realizácie

Posudzovanie zmien sa vykonáva v zisťovacom konaní, až na prípad, ak ide o zmenu takej veľkosti ako je samotné kritérium pre povinné hodnotenie. Vtedy sa priamo vykoná povinné hodnotenie zmeny.

Pri zvýšení rozsahu činnosti je predpoklad i zvýšenia negatívnych účinkov činnosti na životné prostredie v závislosti od rozsahu zvýšenia.

Pod zmenou činnosti sa rozumie buď zmena časti technológie, alebo zmena časti materiálov pre existujúcu technológiu, z čoho rezultujú aj iné druhy alebo iné množstvá emisií do zložiek životného prostredia. Môže ísť aj o zmenu časti líniovej stavby.

Pod zmenou lokality sa rozumie aj napr. prenesenie technológie do inej lokality. Ide o to, že tá istá technológia v iných prírodných podmienkach, má iné vplyvy (napr. zmena smeru prevládajúcich vetrov, alebo nové vodné zdroje a pod.).

Pod zmenou činnosti sa rozumie aj rozšírenie činnosti.

**Posudzovanie na podnet**

Ide o prípady, kedy navrhovaná činnosť alebo jej zmena, ktorá **nie je uvedená** v prílohe č. 8 alebo **nedosahuje** prahovú hodnotu uvedenú v prílohe č. 8. Čiže ide len o tieto dva prípady. Keď sa navrhovaná činnosť, alebo jej zmena nachádza v prílohe, tak sa priamo posudzuje zo zákona.

Príslušný orgán (MŽP SR, alebo OÚ ŽP) začne konanie o podnete z vlastného podnetu, alebo na základe odôvodneného písomného podnetu. Odôvodnený písomný podnet je oprávnený podať ktokoľvek.

Ak príslušný orgán uzná, že ide o opodstatnený podnet, pokračuje sa rozsahom hodnotenia a navrhovateľ vypracováva správu o hodnotení. Proces končí vydaním záverečného stanoviska.